Zapisnik s 31. sjednice Općinskog vijeća Općine Kloštar Podravski,

održane 12. listopada 2020. godine u novoj Općinskoj vijećnici

u Kloštru Podravskom, Trg Kralja Tomislava 2

Sjednica je sazvana sazivom KLASA: 021-05/20-01/06, URBROJ: 2137/16-20-01 od 7. listopada 2020. godine.

Sjednicu je otvorio predsjednik Antun Karas u 18.00 sati i pozdravio prisutne.

Sjednici su bili prisutni:

a) Članovi Općinskog vijeća:

1. Antun Karas

2. Marija Šimunko

3. Tomislav Furdić

4. Antonija Haleuš

5. Franjo Karas

6. Marijana Lovrenčec

7. Ivana Pavunić

8. Mirko Šandrovčan

9. Marijan Belec

10. Mirko Debeljak

11. Slavko Špoljarić

b) Ostali:

1. Ivan Čupen – zamjenik načelnika,

2. Nataša Martinčević, Pročelnica JUO Općine Kloštar Podravski,

3. Dubravka Domović - referentica za administrativne poslove, zapisničarka.

Nakon prozivke, predsjednik Općinskog vijeća konstatira da je sjednici prisutno 11 članova Općinskog vijeća Općine Kloštar Podravski te sukladno tome ono može donositi pravovaljane odluke.

Sjednici nisu bili prisutni Lidija Gatalica i Dražen Vučak.

Predsjednik je predložio i sljedeći

DNEVNI RED:

1. Usvajanje Zapisnika sa prethodne 30. sjednice Općinskog vijeća Općine Kloštar Podravski.
2. Donošenje Odluke o produžetku dozvoljenog prekoračenja po poslovnom računu Općine Kloštar Podravski i kratkoročnog kredita.
3. Različito.

AKTUALNI SAT.

Predloženi dnevni red je nakon glasovanja jednoglasno prihvaćen.

Točka 1.

Usvajanje Zapisnika sa prethodne 30. sjednice Općinskog vijeća Općine Kloštar Podravski

Bez rasprave, jednoglasno, s 11 glasova „ZA” usvaja se zapisnik s 30. sjednice Općinskog vijeća.

Točka 2.

Donošenje Odluke o produžetku dozvoljenog prekoračenja po poslovnom računu Općine Kloštar Podravski i kratkoročnog kredita

Nataša Martinčević: Donesena je Odluka Općinskog vijeća o kratkoročnom kreditu. Do sada još nismo dobili obećana financijska sredstva, no ima naznaka da bi krajem mjeseca trebala biti isplaćena. Ako slučajno ne dođe do isplate, ovo je samo način da se osiguramo što znači kada dođe do isplate, mi kredit zatvaramo.

Antun Karas: Dajem ovu točku na raspravu.

Bez rasprave, jednoglasno, s 11 glasova „ZA“ donosi se Odluka o produžetku dozvoljenog prekoračenja po poslovnom računu Općine Kloštar Podravski i kratkoročnog kredita.

Odluka se prilaže zapisniku i čini njegov sastavni dio.

Točka 3.

Različito

Nataša Martinčević: Načelnik ima ovlast donositi odluke o dodjeli financijskih sredstava u iznosu do 70.000,00 kuna. Traži se samo potvrda ovog Vijeća da načelnik u nekim izvanrednim situacijama, kao što je nedavno bio požar u Kozarevcu, može sam donositi odluku, odnosno da se ne mora sazivati Općinsko vijeće.

Marija Šimunko: Znači, načelnik može sam donijeti odluku i ne treba suglasnost vijeća.

Nataša Martinčević: Da, prvenstveno se radi o nekim hitnim slučajevima.

Marija Šimunko: Smatram da je to u redu, jednostavnije je pogotovo kada je saniranje štete potrebno obaviti što prije.

Nataša Martinčević: Upravo na takve slučajeve se i odnose takve odluke, kada nastaju prirodne nepogode ili štete.

Antun Karas: To se odnosi na štetu od vjetra i požara.

Nataša Martinčević: U slučaju Grijanec, za koji ste vjerujem svi čuli, poduzeli smo sve što je bilo u našoj moći. Djeci će biti nabavljeni udžbenici, financirat će se stolarija i postavljanje električnih instalacija.

Antun Karas: Da li ide rigips ili žbuka?

Ivan Čupen: Bit će žbukanje.

Ivana Pavunić: Danas je bio kod nas, baš je spomenuo kako su najveći problem struja i stolarija.

Ivan Čupen: Razgovarali smo o dodjeli pomoći, neće biti isplate sredstava na račun već ćemo financirati postavljanje stolarije i električnih instalacija. Idemo do iznosa od 70.000,00 kuna. Pratit ćemo potrebe i ponašati se u skladu s njima.

Antun Karas: Ima li pitanja oko pomoći za obitelj Grijanec?

Jednoglasno, s 11 glasova „ZA“ prihvaća se isplata pomoći za obitelj Grijanec.

Nataša Martinčević: Ugostiteljskom objektu „Šport“ je izašao ugovor, trebalo bi sklopiti novi. Cijena najma je 30,00 kn /m2. Ugovorom se može dati dio prostora, ne cijeli objekt.

Ivan Čupen: Radi se o općinskom prostoru koji koristi „Royal“, o terasi.

Nataša Martinčević: Sveukupna površina objekta je 265 m2, a najam ide samo za dio prostora.

Antun Karas: Aktivnosti najma zapravo znače da se prostor koristi samo subotom ili nedjeljom, što znači zavisi kada se održavaju nogometne utakmice.

Jednoglasno, s 11 glasova „ZA“ prihvaća se iznajmljivanje dijela prostora ugostiteljskog objekta „Šport“.

Nataša Martinčević: Načelnik može sam donijeti i ovu odluku, ali želi da Vijeće bude upoznato s namjerom. Radi se o kupnji zaštitnih maski, 4000 do 5000 komada. S obzirom na trenutnu epidemiološku situaciju, smatramo da bi bilo dobro da se ima neka rezerva.

Ivan Čupen: Stožer civilne zaštite Općine Kloštar Podravski predlaže da se nabave maske koje možemo dati školi, crkvi i gerontodomaćicama koje rade u programu „ZAŽELI“. Raspravljali smo o toj temi i došli do zaključka da bi bilo isplativije nabaviti perive maske.

Marija Šimunko: Treba nabaviti maske, mogu biti perive. No trebalo bi nabaviti i jednokratne. Bilo bi dobro da se ne podijeli sve, ostatak se uskladišti. Za žene treba svakako, što se tiče crkve tu se treba dogovoriti sa župnicima. Za školu isto tako.

Mirko Šandrovčan: Svaki učenik je dobio dvije perive maske, u rezervi imamo jednokratne koje se daju ako koje dijete zaboravi uzeti masku. Znači, naši učenici imaju maske ali svaki oblik donacije je dobro došao.

Ivan Čupen: Da li onda nabavljamo jednokratne ili perive?

Antonija Haleuš: Svakako je isplativije kupiti perive.

Antun Karas: Onda za žene i djecu u školi trajne.

Mirko Šandrovčan: Napominjem, za djecu u školi u ovom trenutku nije potrebno, imamo dovoljno. Ako će biti mogućnosti, naravno da ćemo prihvatiti.

Ivan Čupen: Dakle, za žene trebamo trajne maske, ostatak u rezervi će biti jednokratne.

Jednoglasno, s 11 glasova „ZA“ prihvaća se prijedlog nabave zaštitnih maski.

Antun Karas: Ima li još pitanja pod točkom „Različito“?

Antun Karas: Kakvo je stanje s koronom u našoj općini?

Ivan Čupen: Nema nekih novih službenih informacija. Ne spominju se imena i prezimena novooboljelih, a osobe u samoizolaciji imaju obveznu kontrolu policije. Ovog trena ne možemo predvidjeti daljnja događanja, ali da je situacija ozbiljna, da, ozbiljna je.

Sjednica završena u 18.24 sati.

Zapisničarka: Predsjednik:

Dubravka Domović Antun Karas